Tsakani Maluleke as nuwe OG voorgestelTsakani Maluleke. Foto: @SAgovnews/Twitter Die parlement het Tsakani Maluleke, tans die adjunk- ouditeur-generaal (OG), as opvolger vir Kimi Makwetu aangewys. Makwetu se termyn verstryk aanstaande maand. Die komitee het eenparig besluit dat Maluleke, ŉ ervare geoktrooieerde rekenmeester, die beste kandidaat vir die pos is. Altesaam 71 aansoeke is vir die pos ontvang, maar die meeste daarvan was van mense met geen rekeningkundige of ouditagtergrond nie. Maluleke en sewe ander kandidate het eindelik die kortlys gehaal. Sy is iemand met die nodige ervaring oor die bestuur van staatsgeld en het die tegniese kundigheid en leierskapsvaardighede om die OG se kantoor te lei op ŉ tydstip waar betroubare oudits van staatsinstellings belangriker as ooit is, het die DA gesê. “Die DA stem saam met die aanbeveling en steun me. Maluleke vir die aanstelling as nuwe OG van Suid-Afrika,” het Jan de Villiers, ŉ DA-LP en lid van die staande komitee oor die OG, gesê. Die DA het Makwetu voorheen geloof vir die werk wat hy as OG gedoen het en gesê hy het sy pligte met groot onafhanklikheid en integriteit nagekom. Sy opvolger het groot skoene om vol te staan. Onder Makwetu se leiding het die OG se kantoor miljarde rande in nuttelose en verkwistende staatsuitgawes oor die afgelope paar jaar onthul. Sommige kritici van die regering glo dit kon andersins net onder die mat gevee word.